CELEX: 32020R2254
Language: fi
Date: 2020-12-29 00:00:00
Title: Komission täytäntöönpanoasetus (EU) 2020/2254, annettu 29 päivänä joulukuuta 2020, alkuperävakuutusten laatimisesta tavarantoimittajan ilmoitusten perusteella Yhdistyneeseen kuningaskuntaan suuntautuvassa etuuskohteluun oikeutetussa viennissä siirtymäkauden aikana

31.12.2020   
               
               
                  FI
               
               
                  Euroopan unionin virallinen lehti
               
               
                  L 446/1
               
            
         KOMISSION TÄYTÄNTÖÖNPANOASETUS (EU) 2020/2254,
         annettu 29 päivänä joulukuuta 2020,
         alkuperävakuutusten laatimisesta tavarantoimittajan ilmoitusten perusteella Yhdistyneeseen kuningaskuntaan suuntautuvassa etuuskohteluun oikeutetussa viennissä siirtymäkauden aikana
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 66 artiklan a alakohdan,
         sekä katsoo seuraavaa:
         
                     (1)
                  
                  
                     Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välinen kauppa- ja yhteistyösopimus (2), jäljempänä ’kauppa- ja yhteistyösopimus’, allekirjoitettiin 30 päivänä joulukuuta 2020 (3), ja sitä sovelletaan väliaikaisesti 1 päivästä tammikuuta 2021.
                  
               
                     (2)
                  
                  
                     Asetuksen (EU) N:o 952/2013 64 artiklan 1 kohdassa säädetään, että jotta tavaroihin voidaan soveltaa 56 artiklan 2 kohdan d alakohdassa tarkoitettuja tullietuuksia (unionin tiettyjen unionin tullialueen ulkopuolisten maiden tai alueiden taikka tällaisten maiden tai alueiden ryhmien kanssa tekemien sopimusten mukaiset tullietuudet), tavaroiden on oltava kyseisissä sopimuksissa määrättyjen 64 artiklan 2 kohdassa tarkoitettujen etuuskohteluun oikeuttavaa alkuperää koskevien sääntöjen mukaisia.
                  
               
                     (3)
                  
                  
                     Sopimuksen ORIG 19 artiklassa edellytetään, että tuotteen viejä laatii alkuperävakuutuksen sellaisten tietojen perusteella, jotka osoittavat tuotteen alkuperän, mukaan lukien tiedot sen tuotannossa käytettyjen ainesten alkuperäasemasta. Mainitun artiklan nojalla viejä on vastuussa alkuperävakuutuksen ja siinä annettujen tietojen oikeellisuudesta.
                  
               
                     (4)
                  
                  
                     Komission täytäntöönpanoasetuksessa (EU) 2015/2447 (4) vahvistetaan muun muassa menettelysäännöt, joilla helpotetaan tavaroiden etuuskohteluun oikeuttavan alkuperän määrittämistä unionissa. Mainitun täytäntöönpanoasetuksen 61 artiklassa säädetään, että jos tavarantoimittaja toimittaa viejälle tarvittavat tiedot tavaroiden alkuperäaseman määrittämiseksi unionin ja tiettyjen maiden ja alueiden välistä etuuskohtelukauppaa koskevien säännösten soveltamiseksi (etuuskohteluun oikeuttava alkuperäasema), tavarantoimittajan on tehtävä se tavarantoimittajan ilmoituksella. Mainitun täytäntöönpanoasetuksen 62 artiklassa säädetään, että jos tavarantoimittaja toimittaa säännöllisesti viejälle tavaralähetyksiä ja jos kaikkien kyseisten tavaroiden alkuperäaseman odotetaan olevan sama, kyseinen tavarantoimittaja voi antaa yhden ilmoituksen, joka koskee myös tällaisten tavaroiden myöhempiä lähetyksiä (tavarantoimittajan pitkäaikaisilmoitus).
                  
               
                     (5)
                  
                  
                     Koska sopimuksen julkaisemispäivän ja sen soveltamisen alkamispäivän välinen aika on lyhyt, joillakin tavarantoimittajilla olisi vaikeuksia toimittaa asiaankuuluvat ilmoitukset viejille niin aikaisessa vaiheessa, että viejät voivat laatia niiden perusteella alkuperävakuutuksia sopimuksen soveltamisen alkaessa.
                  
               
                     (6)
                  
                  
                     Jotta alkuperävakuutusten laatiminen sopimuksen soveltamisen alkaessa olisi helpompaa, on aiheellista sallia viejien laatia alkuperävakuutuksia siirtymäkauden aikana tavarantoimittajien ilmoitusten perusteella, vaikka niillä ei olisi kaikkia asiaankuuluvia tavarantoimittajan ilmoituksia alkuperävakuutuksen laatimishetkellä, edellyttäen että asianomaiset tavarantoimittajan ilmoitukset on annettu viejälle kyseisen siirtymäkauden päättymiseen mennessä. Tämä ei vaikuta viejä velvoitteeseen laatia alkuperävakuutuksia sellaisten tietojen perusteella, jotka osoittavat tuotteen alkuperän, mukaan lukien tiedot tuotteen tuotannossa käytettyjen ainesten alkuperäasemasta.
                  
               
                     (7)
                  
                  
                     Tässä asetuksessa säädetyt toimenpiteet ovat tullikoodeksikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Sen estämättä, mitä täytäntöönpanoasetuksen (EU) 2015/2447 61 ja 62 artiklassa säädetään, viejä voi Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen soveltamiseksi laatia 31 päivään joulukuuta 2021 alkuperävakuutuksia Yhdistyneeseen kuningaskuntaan suuntautuvaa vientiä varten tavarantoimittajan myöhemmin toimittamien tavarantoimittajan ilmoitusten perusteella, edellyttäen että viejällä on hallussaan tavarantoimittajan ilmoitukset viimeistään 1 päivänä tammikuuta 2022.
            Jos viejällä ei ole kyseisiä tavarantoimittajan ilmoituksia hallussaan kyseiseen päivämäärään mennessä, viejän on ilmoitettava asiasta tuojalle viimeistään 31 päivänä tammikuuta 2022.
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 29 päivänä joulukuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 269, 10.10.2013, s. 1.
         
            (2)  EUVL L 444, 31.12.2020, s. 14.
         
            (3)  Neuvoston päätös (EU) 2020/2252, annettu 30. joulukuuta 2020, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen ja Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen turvallisuusluokiteltujen tietojen vaihtoon ja suojaamiseen sovellettavia turvallisuusmenettelyjä koskevan sopimuksen allekirjoittamisesta unionin puolesta ja väliaikaisesta soveltamisesta (EUVL L 444, 31.12.2020, s. 2.).
         
            (4)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).